Polisieman: 'Ek het geweet dit is Zephany' - Maroela Media
Polisieman: 'Ek het geweet dit is Zephany'
Lt.kol. Mike Barkhuizen het die oomblik toe hy Zephany Nurse sien, geweet sy is die baba wat in 1997 ontvoer is, het Beeld Donderdag berig.
Barkhuizen, wat vir die Valke werk, het die afgelope vyf jaar na Zephany, nou 17 jaar oud, gesoek. Hy het gesê die uitslae van die DNS-toetse is vir hom net 'n formaliteit aangesien hy dadelik geweet het dit is sy toe hy haar op 24 Februarie ontmoet het. "Ek was baie bly vir die ouers se onthalwe dat hulle kind gevind is."
Zephany is gevind nadat haar biologiese ouers se tweede dogter, wat vier jaar na Zephany se ontvoering gebore is, vanjaar met gr. 8 begin het by 'n skool in Kaapstad. Klasmaats het vir die meisie gesê daar is 'n matriekmeisie wat presies soos sy lyk.
Die twee meisies het vriende geword en die jonger meisie se pa het voorgegee dat hy sy dogter se nuwe vriendin wil ontmoet. Die ooreenkomste tussen die twee kinders was merkwaardig en die pa het die polisie genader.
Die polisie het Zephany se "ouers" ondervra maar kon geen inligting vind oor haar geboorte volgens die inligting wat aan hulle gegee is. Die polisie het toestemming gekry om DNS-toetse te doen en het bevestig sy is die meisie wat 17 jaar gelede ontvoer is.